ราชทัณฑ์ เผยผู้ต้องขังติดโควิด-19 รายใหม่ 1,228 ราย หายเพิ่ม 2,054 ราย พร้อมแจง มาตรการคัดกรองเชื้อ ก่อนปล่อยตัวผู้ต้องขัง
นายวีระกิตติ์ หาญปริพรรณ์ รองอธิบดี กรมราชทัณฑ์ และโฆษกศูนย์บัญชาการแก้ไขปัญหาการแพร่ระบาดของโรคติดเชื้อไวรัสโคโรนา 2019 รายงานสถานการณ์การแพร่ระบาดของโรคโควิด19 ในเรือนจำ ว่า วันนี้(27 พ.ค.) มีผู้ต้องขังติดเชื้อรายใหม่ 1,228 ราย รักษาหายแล้ว 2,054 ราย ทำให้มีผู้ต้องขังที่ยังติดเชื้ออยู่ 16,319 ราย จาก 14 เรือนจำ        นายวีระกิตติ์ กล่าวถึงกรณีที่มีการเผยแพร่ข้อมูลในสื่อสังคมออนไลน์ว่า มีชายที่พ้นโทษ จากเรือนจำพิเศษกรุงเทพฯ และติดเชื้อจากเรือนจำฯ ได้นอนเสียชีวิตอยู่บนบาทวิถี เมื่อวันที่ 26 พฤษภาคม ว่า ชายคนดังกล่าวได้รับการตรวจหาเชื้อไวรัสโควิด-19 ก่อนพ้นโทษ โดยเมื่อวันที่ 9 พฤษภาคม ได้รับแจ้งจากทัณฑสถานโรงพยาบาลราชทัณฑ์ ว่าติดเชื้อไวรัสโควิด-19 ซึ่งจัดเป็นผู้ป่วยในกลุ่มสีเขียว ที่ไม่มีแสดงอาการ เรือนจำฯ จึงได้ประสานส่งต่อผู้ติดเชื้อรายดังกล่าว รวมกับผู้ต้องขังอีก 3 รายที่พ้นโทษพร้อมกันในวันที่ 11 พฤษภาคม ไปรับการรักษาจากหน่วยงานสาธารณสุขในพื้นที่ ตามกระบวนการของการรักษาผู้ป่วย ซึ่งเป็นไปตามมาตรการเตรียมความพร้อมก่อนปล่อยของกรมราชทัณฑ์        สำหรับมาตรการเตรียมความพร้อมก่อนปล่อยตัวนักโทษเด็ดขาดที่ได้รับการปล่อยตัวจากเรือนจำ ทั้งแบบปกติ ปล่อยตัวชั่วคราว และการพักการลงโทษหรือลดวันต้องโทษจำคุก เรือนจำ/ทัณฑสถานทุกแห่ง ต้องดำเนินการตรวจหาสารพันธุกรรมของเชื้อไวรัสโควิด-19 ก่อนปล่อยตัวทุกราย หากเป็นพื้นที่กรุงเทพมหานคร และพื้นที่เสี่ยง ให้แจ้งชื่อและกำหนดการปล่อยตัวแก่สำนักงานสาธารณสุขก่อนปล่อยตัวไม่น้อยกว่า 5 วัน และในรายที่สงสัยว่าจะติดเชื้อให้ดำเนินการแยกกักตัว เพื่อสังเกตอาการก่อนปล่อย 14 วันหากไม่ติดเชื้อจึงปล่อยตัวได้ หากพบว่ามีการติดเชื้อ หรือเป็นผู้ติดเชื้อที่กำลังรักษาตัวอยู่ ให้ประสานหน่วยงานสาธารณสุข หรือโรงพยาบาลแม่ข่ายในพื้นที่ เพื่อรับตัวเข้าสู่กระบวนการรักษา และในผู้ติดเชื้อที่ได้รับการรักษาจนหายแล้ว ก่อนปล่อยตัวให้แจ้งโรงพยาบาลในพื้นที่เพื่อติดตามผลต่อเป็นระยะเวลา 14 วัน        ส่วนมาตรการลดความแออัดในเรือนจำ กรมราชทัณฑ์กำลังพิจารณา โครงการพักการลงโทษ กรณีพิเศษสำหรับผู้ที่เจ็บป่วยในสถานการณ์การแพร่ระบาด และการปรับขยายเกณฑ์ พักการลงโทษ เพื่อให้นักโทษได้รับการพักการลงโทษมากขึ้น ซึ่งทั้งหมดยังอยู่ระหว่างการพิจารณาถึงหลักเกณฑ์และความเหมาะสม เพื่อไม่ให้กระทบต่อประชาชน และภาพรวมของกระบวนการยุติธรรม รวมถึงการให้ผู้ต้องขังใช้สิทธิยื่นคำร้องขอปล่อยตัวชั่วคราว ซึ่งได้รับความกรุณาจากสำนักงานศาลยุติธรรม ที่ได้ออกมาตรการลดการคุมขังและการเคลื่อนย้ายผู้ต้องขังในสถานการณ์การแพร่ระบาดของโรคติดเชื้อไวรัสโควิด-19 มา ซึ่งจะช่วยลดความแออัดของเรือนจำ/ทัณฑสถานได้เป็นอย่างดี